**CALITATEA ACTIVELOR BANCARE.CREDITELE NEPERFORMANTE ÎN ROMÂNIA**

**Abstract:***Importanța existenței unui volum cât mai mic de credite neperformante derivă din rolul și funcțiile pe care băncile le au în viața economică unei țări. Tocmai de aceea gestiunea bancară se bazează pe analiza următorilor indicatori: Capital, Assets,Management, Earnings și Liquidity.* *Indicatorii de risc bancar, în accepțiunea EBA: riscurile de capital, riscurile de lichiditate și finanțare și riscurile mediului înconjurător sunt calculați și urmăriți mai mult decât oricând.În această lucrare se analizează evoluția creditelor neperfomante în sectorul bancar românesc în perioada 2010-2017.Se identifică, empiric, cauzele apariției creditelor neperformante și datele concrete care să ne ajute a demonstra cele arătate mai sus.*

**Key words:** *calitatea activelor,**credite neperformante, riscul de creditare, gestiune bancară*

**JEL classification: G21, G32**

**1. REPERE TEORETICE**

Deseori, termenul de bancă este utilizat în sinonimie cu cel de instituție de credit, chiar dacă, după cum se cunoaște, băncile reprezintă doar o parte, ce**-**i drept semnificativă, în structura instituțiilor de credit.

În conformitate cu actul legislativ privind instituțiile de credit și adecvarea capitalului, în vigoare de la 1 ianuarie 2007, OUG nr. 99/2006, defineşte activitatea bancară: „*atragerea de depozite sau alte fonduri rambursabile de la public şi acordarea de credite în cont propriu*” , instituţia de credit fiind definită astfel:

„*o întreprindere a cărei activitate constă în atragerea de depozite sau de alte fonduri rambursabile de la public şi în acordarea de credite în cont propriu*.”[1]

Instituțiile de credit se pot organiza și funcționa în una din categoriile: bănci, organizații cooperatiste de credit, bănci de economisire și creditare în domeniul locativ, bănci de credit ipotecar.

Sistemul bancar românesc, a cunoscut o dezvoltare cantitativă spectaculoasă în ultimele decenii, realizată prin intermediul trecerii de la un sistem bancar excesiv centralizat, cu majoritatea funcțiilor bancare concentrate în operațiunile BNR și a câtorva bănci specializate, către un sistem bancar adaptat cerințelor economiei de piață și, implicit, globalizării financiare. Fundamental, sistemul bancar, deși clasificat după o mulțime de criterii, este structurat pe două niveluri. Astfel, în peisajul bancar actual, alături de banca centrală, funcționează bancile de rang doi, denumite și bănci comerciale sau de depozit și băncile specializate.

În sensul celor invocate, băncile reprezintă, în mod vădit, o categorie de entități, esențiale/fundamentale pentru funcționarea și prosperitatea economiilor naționale, cât și a economiei globale contemporane, o „*verigă*” importantă în „*lanțul*” dezvoltării socio-economice, întrucât dețin o „*greutate specifică*” însemnată în totalul activelor financiare din economie.

Una dintre atribuțiile principale ale băncilor este acordarea de credite care să permită firmelor să efectueze investiții și să creeze locuri de muncă. Creditele permit, de asemenea, persoanelor fizice să achiziționeze bunuri de folosință îndelungată produse în sectorul real.

Gestiunea bancară se bazează pe analiza următorilor indicatori: Capital (Adecvarea capitalului); Assets (Calitatea activelor); Management; Earnings (Profitabilitate) și Liquidity (Lichiditate).

Managementul a activelor porneşte de la premisa că principalul activ al băncii, reprezentat de credite, nu se transformă întotdeauna cu uşurinţă în lichidităţi, în special atunci când economia este în recesiune. Banca realizează venituri din dobânda pe care o percepe pentru aceste credite.

Așadar, se pornește de la premiza că acordarea de credite nu este lipsită de riscuri, deoarece banca nu poate avea niciodată certitudinea că debitorii vor rambursa împrumutul și va plăti dobânzile la termenul convenit. În situația în care debitorul încetează rambursarea împrumutului sau plata dobânzii, banca trebuie să clasifice, după o anumită perioadă, creditul în categoria „*credite neperfomante*”.

Bilanțul, o expresie clară echilibrului la nivelul entităților bancare, arată, înstructura și dinamica sa, că managementul activelor și al pasivelor bancare reprezintă, pe termen scurt, o parte integrantă a procesului de gestiune bancară.

Astfel, obiectivele**-**pivot în managementului activelor și pasivelor bancare – MAP –sunt interdependente, reducându**-**se, dacă se poate spune așa, la : *creșterea veniturilor băncii din plasamente coroborată cu scăderea costurilor surselor atrase, în condiţiile menţinerii unui risc acceptabil şi respectării reglementărilor în vigoare cu privire la adecvarea capitalului şi lichiditatea băncii.*[2]

În relația existentă între gestiune bancară și management bancar se impune ideea că, deși teoretic tindem să ne raportăm în mod egal la cele două concepte, se pare că practica ne arată că diferența dintre cele două este, totuși, una de fond, întrucât gestiunea bancară (prin cele trei ipostaze specifice: gestiunea riscurilor, gestiunea activului şi pasivului bancar și asigurarea transparenţei informaţiilor destinate publicului) este parte integrantă a managementului bancar (concept care impune o anumită politică de comportament şi orientare a acţiunilor umane pentru dezvoltarea optimă şi legală a afacerilor bancare, într-un climat de stabilitate şi creştere a valorii proprii, reflectată de creşterea activelor şi a încrederii publicului în bancă.[3]

În sensul celor mai sus menționate, se deduce faptul că importanța riscurilor (deci implicit a gestionării acestora, cât și diminuarea rezultatelor negative ca urmare a expunerii la risc) influențează, inerent performanța unei bănci, deci dinamica și dezvoltarea acesteia.

Riscul, conform DEX 2009, este definit ca fiind un pericol posibil ori posibilitate de a ajunge într-o primejdie, de a avea de înfruntat un necaz sau de suportat o pagubă.[4]

Riscul bancar reprezintă acel element de incertitudine care poate afecta activitatea societăţii bancare sau derularea unei operaţiuni economico-financiare a acesteia.[5]

Deși literatura de specialitate în domeniu ne arată că există diferite moduri/criterii de clasificare a riscurilor bancare, definite ca pierderi asociate unor evoluţii adverse a rezultatelor, acestea nu sunt stabile/fixe, ci au o mare varietate, fiind asociate, în structură, schimbărilor mediului și universului bancar, dimensiunii și dinamicii acestuia. Riscul bancar este structurat pe următoarele componente: *incertitudinea* privind producerea unui eveniment în viitor și *expunerea la pierdere,* așa cum se prezintă în figura următoare:

**Figura nr. 1 Componentele riscului bancar**

Dacă nu se manifestă ambele componente, nu putem vorbi de risc. De exemplu, o bancă ce acordă un împrumut se confruntă cu incertitudinea rambursării la scadenţă, chiar dacă există garanţia, datorită posibilităţii reducerii valorii acesteia în timp şi/sau amărimii costurilor de execuţie a acesteia. Banca îşi asumă riscul deoarece este expusă la incertitudine.[6]

În continuare prezentăm indicatorii de analiză ai riscului bancar, sau așa**-**numiții *indicatori de risc bancar,* în accepțiunea EBA, o realitate structurată pe trei componente: riscurile de capital, riscurile de lichiditate și finanțare și riscurile mediului înconjurător:

**Tabelul nr. 1 Componente ale riscului, tipuri de risc și factori de risc în optica EBA**

|  |  |  |
| --- | --- | --- |
| **CAPITAL** | **Tipuri de risc** | **Factori de risc/vulnerabilități** |
| Riscul de credit | * creditele neperformante rămân ridicate * există impedimente pentru reducerea NPL * riscul unor niveluri ridicate de îndatorare |
| Riscul de piață | * riscul creșterii volatilității * lichiditatea pieței * potențialul de reevaluare |
| Riscul operațional | * atacurile cibernetice * presiunea costurilor ca obstacol în calea construirii unor sisteme TIC sănătoase * outsourcing-ul |
| Riscul de concentrare | * mediu cu rată scăzută a dobânzii * acumularea de concentrații în anumite clase de active |
| Riscul reputațional și legal | * riscuri nesigure din cauza abaterilor |
| Riscul profitabilității | * tendința de rentabilitate durabilă trebuie confirmată * veniturile sunt determinate de componente nesustenabile |
| **LICHIDITATE ȘI FINANȚARE** | Accesul la finanțare și distribuția maturității | * vulnerabilitate din cauza volatilității |
| Structura finanțării | * provocări potențiale pentru atingerea MREL |
| **MEDIU ÎNCONJURĂTOR** | Cadrul juridic și legislativ | * implementarea MREL, Brexit; |
| Fragmentare | * calitatea activelor; * rentabilitatea; * condiții de reglementare echitabile; |
| Risc de suveranitate | * riscul politic * excesul de datorii |

Sursa: European Banking Authority, *Risk Dashboard Q4,* 2017;valabil online pe: https:// www. eba. europa. eu/ documents/10180/2175405/EBA+Dashboard+-+Q4+2017.pdf

Un credit performant va furniza băncii veniturile din dobânzi de care are nevoie pentru a obține profit și a acorda noi împrumuturi, ceea ce nu se întâmplă, în general, în cazul unuia neperformant.

În general, autoritățile de supraveghere europene consideră că un credit este neperformant în cazul în care există indicii cu privire la probabilitatea ca debitorul să nu ramburseze creditul pe fondul unor dificultăți financiare sau atunci când au trecut mai mult de 90 de zile fără ca debitorul să fi achitat ratele convenite.

Acest lucru se poate întâmpla, de exemplu, atunci când o persoană își pierde locul de muncă și, prin urmare, nu poate rambursa un credit ipotecar în condițiile convenite sau când o firmă se confruntă cu dificultăți financiare.

În scenariul cel mai nefavorabil, debitorul se află în imposibilitatea totală de a rambursa creditul și banca trebuie să ajusteze valoarea creditului în bilanțul său –uneori chiar până la zero. Această operațiune este adesea denumită „*scoatere din evidențele contabile*” a unui credit.

Din nefericire, creditele neperformante reprezintă o realitate cotidiană pentru bănci. Pentru a fi prosperă pe termen lung, o bancă trebuie să mențină creditele neperformante la un nivel minim. Dacă valoarea creditelor neperformante depășește un anumit nivel, profitabilitatea băncii are de suferit, întrucât veniturile realizate din activitatea de creditare sunt mai mici. Băncile trebuie să economisească fonduri, respectiv să constituie un provizion, ca măsură de siguranță pentru situațiile în care trebuie să reducă sau să anuleze valoarea creditului la un moment dat.

Atât scăderea veniturilor, cât și economisirea de fonduri pentru scenariul cel mai nefavorabil au drept rezultat reducerea fondurilor disponibile pentru acordarea de noi credite, ceea ce diminuează și mai mult profiturile băncii.

O bancă cu un volum excesiv de credite neperformante nu poate furniza în mod corespunzător firmelor creditele de care acestea au nevoie pentru a investi și a crea locuri de muncă. O situație în care un număr mare de bănci se confruntă, pe scară largă, cu această problemă afectează economia în ansamblu și, implicit, membrii societății. Reducerea investițiilor firmelor și scăderea numărului de locuri de muncă noi conduc la o diminuare a creșterii economice.

Băncile ar trebui să evite de la bun început acordarea de credite excesiv de riscante prin evaluarea corespunzătoare a bonității debitorilor. Este, de asemenea, importantă introducerea unui sistem de monitorizare adecvat pentru ca banca să detecteze într-o etapă incipientă momentul în care debitorul se confruntă cu dificultăți financiare și să poată soluționa această problemă. În unele cazuri, simpla consiliere a clientului cu privire la situația sa financiară poate fi suficientă pentru a evita ca un credit să devină neperformant.

Băncile au la dispoziție o serie de opțiuni pentru a reduce nivelul creditelor neperformante din evidențele lor contabile. O posibilitate o constituie renegocierea cu debitorii a termenilor contractelor de creditare. Aceasta ar putea însemna, de exemplu, acordarea unui interval mai mare de timp debitorilor pentru rambursarea creditului.

O astfel de măsură ar putea permite unei persoane care și**-**a pierdut locul de muncă sau unei firme care se confruntă cu probleme financiare temporare să supraviețuiască din punct de vedere financiar și, în cele din urmă, să își ramburseze împrumutul.

O bancă poate decide, de asemenea, să vândă creditele neperformante unor investitori, care solicită, de regulă, o actualizare a valorii acestora. Banca ar putea înregistra o pierdere în urma unei astfel de tranzacții, dar scoaterea completă din evidențele contabile ar conduce, în general, la o pierdere și mai ridicată.

În cazul în care niciuna dintre tentativele de a găsi o soluție nu este reușită, de exemplu deoarece debitorul este insolvent, băncile pot recurge la căile legale pentru a încerca să recupereze cel puțin o parte din fonduri.

Soluționarea problemei creditelor neperformante din sistemul bancar european reprezintă una dintre prioritățile principale ale activității de supraveghere a BCE.

**2. RISCUL DE CREDIT ȘI CALITATEA ACTIVELOR BANCARE PRIN PRISMA INDICATORILOR DE ANALIZĂ**

Prin risc în **activitatea de creditare** se înţelege posibilitatea producerii în viitor a unor evenimente în activitatea clienţilor cu efecte negative în ceea ce priveşte recuperarea creditelor sau încasarea dobânzilor.[8]

Indicatorii pentru evaluarea **calității activelor** sunt utilizati pentru a evidenția structura activelor unei bănci din punct de vedere al performanței, cât și din punct de vedere al capacității activității acesteia de a genera venituri. În practica internațională, spre exemplu, acești indicatori sunt folosiți pentru a identifica problemele privind calitatea activelor din întreg portofoliu și sunt calculați cu ajutorul nivelului valorii creditelor neperformante (NPL).

**Creditele neperformante** reprezintă angajamentele de plată pe care clientul, persoană fizică sau juridică, nu și le respectă, generând astfel credite restante și dobânzi neachitate care vor avea efecte negative asupra activului, al solvabilității, precum și asupra cheltuielilor băncilor. De aceea un **credit neperformant** este un împrumut obișnuit care poate fi sau deja este înregistrat de bănci ca fiind un credit aducător de pierderi, fapt pentru care aceste tipuri de credite sunt considerate a fi una dintre principalel cauze care duc la stagnarea economiei naționale.

**Există diverse definții ale acestui termen în funcție de tipul creditelor și politica împrumutătorului. Atunci când plata ratei și dobanzii unui credit este restantă de 90 de zile sau mai mult, creditul este considerat a fi neperformant iar debitorul în incapacitate de plată.**

Creditele neperformante se pot defini ca fiind acele împrumuturi acordate clienților a căror situație economico**-**financiară, deteriorată din diverse cauze, în diferite faze ale procesului de creditare, nu mai asigură condiții de rambursare integrală sau parțială a creditului sau de achitare a dobânzilor și comisioanelor aferente.

Nivelul acestor credite trebuie însă să se situeze la un nivel cât mai redus, datorită impactului asupra profitabilității bancii. Acest deziderat se poate atinge numai printr**-**o politică de creditare prudentă, practicată în funcție de conjunctura economică și mediul financiar precum și printr-o clasificare și apreciere corespunzătoare a riscului.

Un credit poate deveni neperformant în oricare din fazele procesului de creditare, inclusiv în faza de analiză, datorită unor cauze dependente sau independente de practica bancară, dar în aceasta fază el nu se manifestă practic, trebuie trecut în categoria neperformante atunci când el devine o certitudine, deci atunci când recuperarea lui devine o problemă pentru bancă sau când clienții creditați nu mai asigură condiții de rambursare sau de achitare a dobânzilor, sau și una și alta.

Existența creditelor neperformante, ca o categorie aparte de credite precum și efectele negative ale acestora, a făcut necesară gestiunea separată a acestor tipuri de credite, încadrarea într-un portofoliu al creditelor neperformante. În momentul în care apar aceste credite, rezultă și o serie de efecte negative resimțite de bancă, client dar și la nivel macroeconomic. Simpla enumerare a acestor efecte negative ale creditelor neperformante ne arată de ce băncile trebuie să deruleze o activitate de creditare performantă.

**Întrucât nu există o definiție standard pentru NPL, pentru o mai bună comparabilitate a datelor folosite, Ghidul de compilare FMI [10] recomandă ca împrumuturile (și alte active) să fie clasificate NPL atunci când: ratele de plată reprezentând principal și dobandă înregistrează restanțe de trei luni (90 de zile) sau mai mult, sau dobânda de plată pentru trei luni (90 de zile) sau mai mult a fost capitalizată (reinvestită în valoarea principalului), refinanțată sau rescadențată (respectiv plata a fost amânată prin acord). Criteriul celor 90 de zile reprezintă practica cea mai des întâlnită în diferite țări pentru determinarea împrumuturilor neperformante.**

În plus, împrumuturile neperformante vor include și acele credite cu un serviciu al datoriei mai mic de 90 de zile dar care, în legislația națională, sunt recunoscute ca neperformante – în sensul că există motive pentru a clasifica un împrumut ca neperformant chiar fără să înregistreze restanțe de peste 90 de zile ca, de exemplu, în situația falimentului.

Se consideră relevantă pentru analiza calității activelor, calcularea următorilor doi indicatori:

**1.** Ponderea creditelor neperformante în total active: evidențiază activele care nu concură la dezvoltarea performanțelor băncii, un volum mare al acestora conducând la pierderi cu efecte majore asupra capitalului băncii:

Ponderea NPL în total active = x 100

**2.** Ponderea creditelor neperformante în total credite acordate: se calculează ca raport între valoarea creditelor neperformante și volumul total al creditelor (acestea includ și creditele NPL, înainte de deducerea provizioanelor specifice pentru pierderile din credite):

Ponderea NPL în total portofoliu credite =x 100

Indicatorul redă calitatea portofoliului de credite din sectorul bancar. O pondere mare sau un trend crescător indică o deterioare a calității portofoliului de credite și prin urmare, un risc crescut de insolvabilitate. În calcularea raportului se folosesc creditele la valoare brută (contabilă).

În prezent, cei mai cunoscuți indicatori privind calitatea activelor, cât și intervalele de prudență sunt stabiliți de EBA, și sunt:

**Tabelul nr. 2 Indicatori de analiză ai riscului de credit și intervale de prudență conform EBA**

|  |  |  |  |
| --- | --- | --- | --- |
| **RISCUL DE CREDIT ȘI CALITATEA ACTIVELOR** | **Indicatori de analiză** | **Explicații** | **Intervale de prudență** |
| **Rata creditelor si avansurilor neperformante** | Expuneri neperformante din credite și avansuri /Expuneri totale din credite și avansuri | |  | | --- | | **<3%** | | **[3%-8%]** | | **>8%** | |
| **Gradul de acoperire cu provizioane a creditelor neperformante** | Ajustări pentru depreciere aferente creditelor neperformante/ Expuneri neperformante din credite și avansuri | |  | | --- | | **>55%** | | **[40%-55%]** | | **<40%** | |
| **Rata creditelor si avansurilor cu masuri de restructurare** | Expuneri din credite și avansuri cu măsuri de restructurare / Expuneri totale din credite și avansuri | |  | | --- | | **<1.5%** | | **[1.5%-4%]** | | **>4%** | |

**Sursa:** European Banking Authority, *Risk Dashboard Q4,* 2017

Conform ABE, un nivel al creditelor neperformante de peste 8% din total credite se încadrează în banda roșie; un nivel al creditelor neperformante de 3**-**8% se încadrează în banda galbenă; un nivel al creditelor neperformante de mai puțin de 3% din totalul creditelor se încadrează în banda verde.

Ținând cont de indicațiile metodologice ale EBA dar și de intervalele de evaluare stabilite de aceasta, BNR efectuează analize similare a sistemului bancar național în baza informațiilor raportate de bănci la nivel individual.Aceste analize evidențiază în final calitatea activelor sistemului bancar național.

Creditorii trebuie să verifice înainte de acordarea împrumutului faptul că debitorii pot face față unor evoluții nefavorabile privind rata dobânzii, cursul de schimb și venitul disponibil, iar gradul maxim de îndatorare în cazul în care s**-**ar manifesta respectivele riscuri nu trebuie să depășească pragurile menționate explicit.

În concluzie, calitatea activelor bancare are o mare importanță pentru bunul mers al activității bancare. Managementul întregului portofoliu al unei bănci poate fi denumit managementul activelor şi pasivelor.

**3. CAUZELE APARIȚIEI CREDITELOR NEPERFORMANTE ÎN ROMÂNIA**

Apariția creditelor neperformante, dinamica lor este legată de situația economică existentă la un moment dat, care poate fi diferită de la un sector de activitate la altul, iar înăsprirea condiţiilor monetare poate accentua apariția acestui tip de credit.

Domeniile economice cele mai expuse unui astfel de proces sunt acelea pentru care sistemul bancar finanţează atât o parte importantă a capitalului lor de lucru, cât şi cererea produselor/serviciilor pe care le furnizează. Exemplul cel mai elocvent este dat de sectorul construcţiilor, pentru care creditarea bancară asigură atât finanţarea dezvoltatorilor imobiliari, cât şi majoritatea resurselor necesare cumpărării apartamentelor şi a spaţiilor comerciale astfel create, de către agenții economici.

**Una din marile probleme ale băncilor din România, după anul 2010 a fost înregistrarea de credite neperformante.Creditele neperformante au atins și 31,5% din total credite, în anul 2013, înregistrând valori mari și în anii 2011, 2012, 2014 și chiar 2015. În ultimii ani (2016, 2017) creditele neperformante s-au redus, ajungând la 6,4,% din total credite, la finele lunii decembrie 2017.**

Aprofundarea factorilor care pot determina nivelul creditelor neperformante poate duce la analize separate a creditării firmelor și a populației. Din studiile existente [11], factorii macroeconomici determinanţi ai ratelor de default sunt, în general, aceiaşi pentru cele două categorii de participanți la procesul de creditare, rata inflaţiei şi rata dobânzii pe termen scurt influenţând în proporţii similare atât capacitatea de rambursare a firmelor, cât şi pe cea a populaţiei.

Și alți factori precum: rata anuală de creştere a PIB, gradul de îndatorare financiară, rata şomajului, rata reală a dobânzii sau venitul disponibil, influenţează rata de default a creditelor acordate.[12]

În România rezultatele unor studii econometrice [13] sugerează faptul că dinamica economiei reale reprezintă principalul factor al influenței existenței restanţelor la nivelul portofoliului de credite acordate agenţilor economici.

Și investiţiile străine directe sau volumul exporturilor, influenţează negativ dinamica creditelor neperformante dar și cursul de schimb, a cărui dinamică se reflectă în evoluţia capacităţii de rambursare a creditelor la nivelul sectoarelor comerţ**-**servicii şi construcţii. De asemenea există o puternică legătură de determinare între evoluţia creditului ipotecar şi cea a dinamicii creditelor neperformante în sectorul construcţiilor.

Sintetic prezentăm care au fost cauzele principale ale înregistrării de credite neperformante, în sectorul bancar românesc începând cu anul 2010. Iată pe scurt o sinteză a acestor cauze:

**-** starea economiei, situaţia economică evidenţiată prin indicatorul PIB, aici putem nuanţa faptul că unele ramuri economice sunt mai sensibile la evoluţia economiei şi de aceea sunt mai riscante pentru bănci,

**-** gradul de îndatorare financiară a agenţilor economici, aici putem remarca existenţa capitalului propriu negativ (în cazul firmelor) şi situaţia avuţiei nete a populaţiei (sărăcia absolută și relativă a gospodăriilor),

**-** politici eronate de creditare promovate de bănci (acordarea de credite în valute exotice, expunere pe anumite domenii riscante, dorința de câștig prin acordarea de credite cu dobânzi exagerat de mari); în anul 2017 cinci instituții de credit cumulează 70 % din volumul creditelor scoase în afara bilanțului,[14]

**-** carențe în pregătirea personalului bancar,

**-** educația financiară precară a populației.

Pornind de la acest lucru, în tabelul de mai jos am identificat evoluția creditelor neperformante în perioada 2010**-**2017 precum și a unor indicatori macroeconomici.

**Analizând evoluția acestori indicatori putem demonstra dacă s-au identificat corect cauzele înregistrării de credite neperformante.**

Sistemul bancar românesc a consemnat perioade cu rezultate financiare nete pozitive (2013, 2015–2017), întrerupte de ani cu pierderi, cauzate în principal de mărimea cheltuielilor cu provizioanele, amplificate de reducerea profitabilităţii operaţionale (sau atenuate, în anii cu evoluţii favorabile ale acesteia).

**Tabelul nr.3 -** **Evoluţia unor indicatori bancari și a PIB în perioada 2010-2017**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ani** | **Credite neperformante** (%) | **Profit** (milioane lei) | **Evoluția creditului acordat sectorului privat** (% față de anul anterior) | **Credite în valută** (% în total credit sector privat) | **Credit pe termen lung acordat sectorului privat** (% în total credit privat**)** | **Ponderea îndatorării totale în PIB** (%) | **Evoluția PIB** (%) | **Ecart ROBOR- EURIBOR** |
| **2010** | 15,0 | -516 | n/a | 63,0 | 57,70 | 60,97 | -1,1 | n/a |
| **2011** | 19,9 | -777 | 6,6 | 63,4 | 56,46 | 56.80 | 2,3 | n/a |
| **2012** | 27,6 | -2.300 | 1,3 | 46,3 | 54,98 | 56.51 | 0,6 | n/a |
| **2013** | 31,5 | 49 | -3,2 | 62,5 | 54,95 | 49.96 | 3,5 | 1,94 |
| **2014** | 20,7 | -4.700 | -3,3 | 60,9 | 54,58 | 50.29 | 3,0 | 1.38 |
| **2015** | 13,5 | 4.878 | 2,9 | 49,3 | 54,52 | 46.45 | 3,8 | 1,00 |
| **2016** | 9,6 | 4.259 | 1,2 | 42,8 | 54,45 | 42.87 | 4,8 | 1,40 |
| **2017** | 6,4 | 5.335 | 5,5 | 37,2 | 54,19 | 39.28 | 6,9 | 2,90 |

Sursa:Prelucrare după BNR, Baza de date interactivă

Situaţia economică evidenţiată prin indicatorul PIB ne arată că băncile au înregistrat credite neperformante pe fondul scăderii PIB sau a creșterii lui în ritmuri scăzute.Astfel în anul 2009, PIB a scăzut cu **-**6,6%, scădere înregistrându**-**se și în anul 2010, ani în care rata creditelor neperformante a înregistrat 19,9%, culminând cu anul 2013 când înregistra cea mai mare valoare (31,5%), pe fondul creșterii modeste de numai 3,5% a PIB.

Acest lucru a fost amplificat și de ritmul susținut de creștere a creditului în anii anteriori. De exemplu, rata anuală de creştere a creditui în lei, acordat populației și companiilor nefinanciare, în ianuarie 2008, a fost de 24%, rata anuală de creştere a creditului în valută acordat populație era de 124,1% iar rata anuală de creştere a creditului în valută acordat companiilor era de 20,4% [15].

Din analiza datelor din tabelul de mai sus se poate trage concluzia căgradul de îndatorare financiară a agenţilor economici a influențat nivelul creditelor neperformante.În anii 2010, 2011 și 2012, ponderea îndatorării totale înregistrează cele mai mari niveluri (60,97%,56,80% și 56,51%). Deci, se poate constata existența unei legături directe cu nivelul ridicat al creditului neperformant înregistrat în această perioadă și în anii următori.

O altă cauză a înregistrării de credite neperformante este acordarea de credite în valută populației și firmelor care nu obțin venituri în valuta creditului. În perioada 2000**-**2011 creditul în valută a fost preponderent în total credite (în anul 2011, de exemplu, reprezenta 63,4% din total credite).Această tendință a culminat cu acordarea de împrumuturi în franci elvețieni sau yeni japonezi.

Conform unui studiu efectuat de către BNR, ponderea creditelor în franci elvețieni „*se ridică la circa 10 la sută din volumul total al creditelor acordate populaţiei, iar numărul persoanelor fizice care au contractat credite în CHF reprezintă 2,1 la sută din numărul total al debitorilor din această categorie (respectiv 75 412 persoane).*”[16]

Practic, decizia Băncii Naţionale a Elveţiei de renunţare la pragul de 1,2 CHF pentru un EUR a dus la aprecierea CHF față de RON şi a generat creşterea serviciului datoriei pentru toți debitorii în franci elveţieni.

Ca urmare a celor arătate mai sus „*Riscul de credit este relativ mai ridicat pentru creditele în CHF comparativ cu alte monede (rata de neperformanţă este de 12 la sută la creditele în CHF faţă de 9,4 la sută pentru toate creditele în valută, în noiembrie 2014)* .”[17]

Din analiza ecartului dobânzilor ROBOR**-**EURIBOR 3M rezultă că în era în martie 2013 de 5,24, ceea ce dovedește faptul că băncile, în goana după profit solicită dobânzi ridicate, cu impact, în timp, asupra capacității de rambursare a debitorilor, cu efect asupra creșterii nivelului creditelor neperformante.Și în anii următori, după cum se observă în tabel, se menține un ecart mare dintre ROBORșiEURIBOR.

Pentru a ține pasul cu ritmul mare de schimbări ce au loc la nivelul activității bancare, personalul trebuie pregătit continuu.Din dorința de a face economii, băncile nu au politici coerente și consistente de pregătire a personalului. Cheltuielile anuale medii ale băncilor din România pentru pregătirea profesională a unui angajat sunt relativ reduse și au crescut în perioada de la 490 de lei în anul 2007 la circa 900 de lei în 2016. Angajații implicați în creditare atrag circa 31% din sumele alocate pentru pregătire (iunie 2016). Băncile care au alocat o pondere mai ridicată a cheltuielilor de pregătire în cheltuielile cu personalul în perioada dinainte de anul 2007 au creșteri mai mici ale ratei creditelor neperformante în perioada ulterioară.[18]

Educația financiară a populației este de mare importanță atunci când populația și firmele își planifică accesarea unui împrumut, când negociază cu banca, când își planifică termenele de rambursare, când știe să lucreze cu banca. Din nefericire: „*Un studiu realizat de agenția de rating Standard&Poor’s a reliefat că, în materie de educație financiară a populației, România se situa pe locul 124 din 143 de state analizate, la egalitate cu țări precum Honduras, Sudan sau Uzbekistan. Doar 21% dintre români dispun de cunoștințe în domeniul financiar și doar 15% economisesc sau investesc pentru a****-****și asigura o pensie suplimentară.”*[19]

**CONCLUZII**

La peste un deceniu de la debutul crizei financiare mondiale, foarte multe bănci din lume dar și din România îi resimt efectul, înregistând mari pierderi ca urmare a apariție creditelor neperformante.

Și modelul de afaceri mai puțin eficient al unor bănci, cu politici de creditare riscante sau inadecvate, provoacă apariția acestui tip de credit. Dependența sistemului financiar românesc de instituțiile de credit amplifică riscul de creditare, face ca numărul și volumul creditelor neperformante să crească.

În ultimii ani, cele mai mari bănci din România, BCR și BRD Groupe Société Générale au suferit pierderi imense din cauza creditelor neperformante. Au existat și bănci mai mici, care au avut aceleași probleme, respectiv Alpha Bank și Bancpost precum și Volksbank.

Totuși băncile din România a înregistrat la finele anului 2017 un profit net de 5,4 mld. lei, iar cota de piață a instituţiilor de credit cu pierderi a atins un minim istoric, pe fondul continuării reducerii cheltuielilor cu ajustările pentru depreciere într**-**un cadru macroeconomic intern favorabil, al prelungirii nivelului scăzut al dobânzii și al menţinerii ritmului puternic al creditării în monedă națională.

Calitatea activelor bancare a continuat să se îmbunătățească lucru confirmat de trendul descrescător al ratei creditelor neperformante.

Lucrarea a sintetizat care au fost cauzele principale ale înregistrării de credite neperformante, în sectorul bancar românesc începând cu anul 2010.

S**-**a demonstrat că acestea au fost cauzele punând față în față, într**-**un tabel, evoluția creditelor neperformante cu o serie de indicatori macro și microeconomici. Starea economiei, situaţia economică este principala cauză, dar să nu neglijăm politicile eronate ale băncilor, lipsa lor de viziune și educația financiară a agenților economici.

Pentru a se preveni înregistrarea de situații asemănătoare BCE și EBA au instituit noi reguli pe care băncile vor fi obligate să le urmeze, în privința creditelor neperformante, reguli ce privesc modul de constituire a provizioanelor pentru noile credite neperformante.De fapt asistăm în acest moment la o puternică reglentare și supraveghere a băncilor din UE, cerințele de capital au crescut, au fost introduse noi reguli privind lichiditatea cu impact asupra maturității structurii activelor, iar evaluarea riscului de credit este mult mai riguroasă.

**ENDNOTES**

*[1] Regulamentul (UE) nr. 575/2013,**art. 4 alin. (1)*

*[2] Kock, T., W., Bank Management, The Dryden Press , Part II: Managing Interest Rate Risk, 1995*

*[3] Toma, S.B. (teză de doctorat), Performanţe Bancare în Economia României, 2004*

*[4]* [*https://dexonline.ro/definitie/risc*](https://dexonline.ro/definitie/risc) *accesat la data de 13.05.18*

*[5] Iuga I, Dimensiunile proecesului de analiză a creditului și riscul de credit, valabil online la* [*http: //www.oeconomica.uab.ro/upload/lucrari/820063/8.pdf*](http://www.oeconomica.uab.ro/upload/lucrari/820063/8.pdf)

*[6] Costică, I., Lazărescu S.A., Politici și tehnici bancare, Editura ASE, București, 2004*

*[7] European Banking Authority, Risk Dashboard Q4, 2017; valabil online pe: https:// www. eba. europa. eu/ documents/10180/2175405/EBA+Dashboard+-+Q4+2017.pdf*

*[8] Iuga, I, Dimensiunile proecesului de analiză a creditului și riscul de credit, valabil online la* [*http://www.oeconomica.uab.ro/upload/lucrari/820063/8.pdf*](http://www.oeconomica.uab.ro/upload/lucrari/820063/8.pdf)

*[9] Moroșan, Gh., Condratov, I., Sofian, A. T.., The Credit Influence On The Economic Growth In Romania, The USV Annals of Economics and Public Adiministration, Vol. 17 (1(25)), pp. 118-128, 2017*

*[10]* *FMI, Indicatorii de Soliditate Financiară:Ghid de compilare*

*[11]* *Boss Michael, A Macroeconomic Credit Risk Model for Stress Testing the Austrian Credit Portfolio, Financial Stability Report 4, OeNB. 2002, pp. 64-82*

*[12]* *Jakubik, P., Schmieder, C., Stress Testing Credit Risk: Comparison of the Czech Republic and Germany, Financial Stability Institute, Bank for International Settlements, FSI Award 2008 Winning Paper*

*[13]* *Moinescu, B., Codirlaşu, A., Dinamica sectorială a ratei creditelor neperformante: repere economice şi monetare Economie teoretică şi aplicată, Volumul XIX (2012), No. 2(567), pp. 40****-****52*

*[14] BNR, Raport asupra stabilității financiare nr. 4, decembrie 2017*

*[15]* *BNR, Raport asupra stabilității financiare nr. 5, iunie 2018*

*[16] BNR,* *Analiza creditelor în franci elveţieni,2015,p.8*

*[17]* *BNR, Analiza creditelor în franci elveţieni,2015,p.15*

*[18]BNR, Raport asupra stabilității financiare nr. 3, mai 2017*

*[19]Moroșan Gheorghe, Produse și servicii bancare,ediția a II a, Editura Pim, Iași, 2018, p.9*

**BIBLIOGRAPHY**

1. Baranga, D., C., Baranga, C., Managementul resurselor financiar-bancare, National Defense University „*Carol I*” Publishing House, Bucharest, 2007

2. Blanaru. A., Rolul băncilor în activitatea de intermediere financiară, EIRP Proceedings, Vol. 1, pp. 443**-**448, 2006

3.BNR, Raport asupra stabilității financiare nr. 4, decembrie 2017

4.BNR, Raport asupra stabilității financiare nr. 5, iunie 2018

5.BNR, Analiza creditelor în franci elveţieni, 2015

6.BNR, Raport asupra stabilității financiare nr. 3, mai 2017

7. Boss Michael, A Macroeconomic Credit Risk Model for Stress Testing the Austrian Credit Portfolio, Financial Stability Report 4, OeNB. 2002

8. Costică, I., Lazărescu S.A., Politici și tehnici bancare, Editura ASE, București, 2004.

9. Dardac, N., Vaşcu, T., Monedă și Credit, **-** Module 2, valabil online la http://www.biblioteca-digitala.ase.ro/biblioteca/carte2.asp?id=99&idb

10. European Banking Authority, Risk Dashboard Q4, 2017; valabil online pe <https://www.eba.europa.eu/documents/10180/2175405/EBA+Dashboard+-+Q4+2017.pdf>

11. FMI, Indicatorii de Soliditate Financiară: Ghid de compilare

12. Isaic**-**Maniu, I., Măsurarea și analiza statistică a riscului în Romania, Editura ASE București, 2003

13. Iuga I, Dimensiunile proecesului de analiză a creditului și riscul de credit, valabil online la <http://www.oeconomica.uab.ro/upload/lucrari/820063/8.pdf>

14.Jakubik, P., Schmieder, C., Stress Testing Credit Risk: Comparison of the Czech Republic and Germany, Financial Stability Institute, Bank for International Settlements, FSI Award 2008 Winning Paper

15. Kock, T., W., Bank Management, The Dryden Press , Part II: Managing Interest Rate Risk, 1995

16. Moinescu, B., Codirlaşu, A., Dinamica sectorială a ratei creditelor neperformante: repere economice şi monetare Economie teoretică şi aplicată, Volumul XIX (2012), No. 2(567), pp. 40**-**52

17. Moroșan, Gh., Condratov, I., Sofian, A. T., The Credit Influence On The Economic Growth In Romania, The USV Annals of Economics and Public Adiministration, Vol. 17 (1(25)), pp. 118-128, 2017

18. Moroșan, Gh., Produse și servicii bancare, ediția a II, Editura Pim, Iași, 2018

19. Stoica, M., Management bancar, Ed. Economică, București, 1999

20. Toma, S.B. (teză de doctorat), Performanţe Bancare în Economia României

21. UE, Regulamentul nr. 575/2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012

**Resurse web:**

22. https://www.eba.europa.eu/documents/10180/2175405/EBA+Dashboard+-+Q4+2017.pdf accesat la data de 12.05.18

23. http://www.bnr.ro/apage.aspx?pid=404&actid=2 accesat la data de 13.05.18

24. https://dexonline.ro/definitie/risc accesat la data de 13.05.18

25. http://www.biblioteca-digitala.ase.ro/biblioteca/carte2.asp?id=99&idb accesat la data de 10.05.18

26. http://www.oeconomica.uab.ro/upload/lucrari/820063/8.pdf accesat la data de 10.05.18